ΚΑΝΟΝΙΣΜΟΣ (ΕΟΚ) αριθ. 1032/84 ΤΟΥ ΣΥΜΒΟΥΛΙΟΥ της 31ης Μαρτίου 1984 για την τροποποίηση του κανονισμού (ΕΟΚ) αριθ. 1431/82 περί ειδικών μέτρων για τα πίσα, τα κουκιά και τα φούλια

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 42 και 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επιτροπής (3),

Εκτιμώντας:

ότι ο κανονισμός (ΕΟΚ) αριθ. 1431/82 (4), όπως τροποποιήθηκε τελευταία από τον κανονισμό (ΕΟΚ) αριθ. 1577/83 (5), προβλέπει ειδικά μέτρα μόνο για τα πίσα, τα κουκιά και τα φούλια- ότι η παραγωγή γλυκών λούπινων παρουσιάζει χαρακτηριστικά ανάλογα με εκείνα των πίσων, κουκιών και φουλιών- ότι ενδείκνυται, συνεπώς, να επεκταθούν τα υπάρχοντα μέτρα υποστήριξης για τα πίσα, τα κουκιά και τα φούλια στα γλυκά λούπινα, επιφέροντας ορισμένες προσαρμογές στον κανονισμό (ΕΟΚ) αριθ. 1431/82-

ότι, εξάλλου, ο κανονισμός (ΕΟΚ) αριθ. 1431/82 έχει προβλέψει καθεστώς ενίσχυσης για τα πίσα, τα κουκιά και τα φούλια που προορίζονται για ανθρώπινη διατροφή κατά τις περιόδους εμπορίας 1982/83 και 1983/84- ότι, λαμβάνοντας υπόψη την αποκτηθείσα κατά την περίοδο αυτή εμπειρία, δεν πρέπει να περιοριστεί το εν λόγω καθεστώς χρονικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ,

Άρθρο 1

Ο κανονισμός (ΕΟΚ) αριθ. 1431/82 τροποποιείται ως εξής:

1. Στον τίτλο, οι λέξεις "τα πίσα, τα κουκιά και τα φούλια" αντικαθίστανται από τις λέξεις "τα πίσα, τα κουκιά, τα φούλια και τα γλυκά λούπινα".

2. Στο άρθρο 1, προστίθεται η ακόλουθη τρίτη περίπτωση:

" τα γλυκά λούπινα που υπάγονται στη διάκριση 12.03 Γ III του δασμολογίου αυτού."

3. Στο άρθρο 2 παράγραφος 1, το σημείο β) αντικαθίσταται από το ακόλουθο κείμενο:

"β) μια τιμή στόχου για τα πίσα, τα κουκιά και τα φούλια που αναφέρονται στο άρθρο 1, όταν τα προϊόντα αυτά χρησιμοποιούνται για την ανθρώπινη διατροφή ή για τη διατροφή των ζώων για χρήση διαφορετική από την προβλεπόμενη στο σημείο α)".

4. Στο άρθρο 2, η παράγραφος 2 αντικαθίσταται από το ακόλουθο κείμενο:

"2. Η τιμή ενεργοποιήσεως καθορίζεται για τους πλακούντες σόγιας σε επίπεδο που να είναι δυνατή η χρησιμοποίηση των προϊόντων, τα οποία αναφέρονται στο άρθρο 1, στις ζωοτροφές υπό κανονικούς όρους ανταγωνισμού με τους πλακούντες και να εξασφαλίζεται δίκαιο εισόδημα στους παραγωγούς πίσων, κουκιών, φουλιών και γλυκών λούπινων."

5. Στο άρθρο 3, η παράγραφος 1 αντικαθίσταται από το ακόλουθο κείμενο:

"1. Όταν η μέση τιμή της διεθνούς αγοράς των πλακούντων σόγιας, που καθορίζεται σύμφωνα με το άρθρο 4 παράγραφος 1, είναι κατώτερη από την τιμή ενεργοποιήσεως, χορηγείται ενίσχυση για τα προϊόντα που αναφέρονται στο άρθρο 1 και τα οποία συγκομίζονται στην Κοινότητα και χρησιμοποιούνται για την παρασκευή ζωοτροφών. Η ενίσχυση αυτή είναι ίση, για τα πίσα, τα κουκιά και τα φούλια, με το 45 % της διαφοράς μεταξύ των τιμών αυτών και, για τα γλυκά λούπινα, ίση με το 60 %."

6. Στο άρθρο 3, η παράγραφος 2 αντικαθίσταται από το ακόλουθο κείμενο:

"2. Όταν η μέση τιμή της διεθνούς αγοράς των πίσων, των κουκιών και των φουλιών, που αναφέρονται στο άρθρο 1, η οποία καθορίζεται σύμφωνα με το άρθρο 4 παράγραφος 2, είναι κατώτερη από την τιμή στόχου που ισχύει για μια περίοδο εμπορίας, χορηγείται, για τα προϊόντα που συγκομίζονται στην Κοινότητα και χρησιμοποιούνται για την ανθρώπινη διατροφή ή τη διατροφή των ζώων για χρησιμοποίηση διαφορετική από την προβλεπόμενη στην παράγραφο 1, μια ενίσχυση ίση με τη διαφορά των δύο αυτών τιμών."

7. Στο άρθρο 3 παράγραφος 3, το τελευταίο εδάφιο αντικαθίσταται από το ακόλουθο κείμενο:

"Η τιμή αυτή καθορίζεται συγχρόνως και σύμφωνα με τη διαδικασία που προβλέπεται για τον καθορισμό της τιμής ενεργοποιήσεως και της τιμής στόχου. Η τιμή αυτή αναφέρεται στον ποιοτικό τύπο για τον οποίο η τελευταία αυτή τιμή καθορίζεται."

8. Στο άρθρο 3 παράγραφος 5, το σημείο β) αντικαθίσταται από το ακόλουθο κείμενο:

"β) τις λεπτομέρειες ελέγχου του δικαιώματος ενισχύσεως- ο έλεγχος αυτός είναι δυνατόν να αφορά τόσο τα πίσα, τα κουκιά, τα φούλια και τα γλυκά λούπινα που συγκομίζονται στην Κοινότητα, όσο και εκείνα που κατάγονται από τρίτες χώρες- για τα τελευταία ο έλεγχος είναι δυνατόν να συνοδεύεται από την παροχή ασφαλείας."

9. Στο άρθρο 3 παράγραφος 5 προστίθεται το ακόλουθο στοιχείο:

"δ) τους όρους του δικαιώματος για την ενίσχυση των λούπινων και ιδίως ο ορισμός του όρου "γλυκά λούπινα""

10. Στο άρθρο 3 παράγραφος 6, το σημείο α) αντικαθίσταται από το ακόλουθο κείμενο:

"α) τα ποσά της ενισχύσεως που αναφέρεται στο άρθρο 3 παράγραφος 1 καθορίζονται περιοδικά από την Επιτροπή".

11. Στο άρθρο 7, το τελευταίο εδάφιο απαλείφεται.

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιουλίου 1984.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 31 Μαρτίου 1984.

Για το Συμβούλιο

Ο Πρόεδρος

M. ROCARD

(1) ΕΕ αριθ. C 62 της 5. 3. 1984, σ. 21.

(2) ΕΕ αριθ. C 104 της 16. 4. 1984, σ. 96.

(3) ΕΕ αριθ. C 103 της 16. 4. 1984, σ. 21.

(4) ΕΕ αριθ. L 162 της 12. 6. 1982, σ. 28.

(5) ΕΕ αριθ. L 163 της 22. 6. 1983, σ. 18.